C 125/60
BG
Официален вестник на Европейския съюз
5.4.2023 г.
Сряда, 14 септември 2022 r.
2. приветства инициативата за НЕБ, която има за цел създаването на паневропейско културно движение, което ще допринесе за по-интелигентна, по-устойчива, приобщаваща и приятна жизнена среда и ще насърчи знанията на местно и световно равнище; подчертава, че тя трябва да се съсредоточи преди всичко върху подобряването на качеството на живот на хората чрез създаване на здравословни и достъпни места за живот, преосмисляне на статуквото и трансформиране на пространствата, сградите, градовете и териториите, в които хората живеят, включително в по-слабо развитите, крайградските, селските, отдалечените или трансграничните райони и региони, в съответствие с Програмата на ЕС за градовете и въз основа на успешната работа, извършена от URBACT, като същевременно се подобрява съвместното съществуване и публичното пространство за социално и териториално сближаване и демократичен живот, като се обръща внимание на териториалната сегрегация и историческото изключване на социалните групи и се опазва околната среда по време на планирането и строителството на сгради и околни пространства;
3. признава НЕБ като творческа и трансдисциплинарна инициатива, която обединява архитектура, дизайн, изкуствата и науката начело на политиките на ЕС за първи път, като същевременно има за цел да допринесе за други програми и инициативи на ЕС, включително неговите цифрови и екологични преходи, като превръща Европейския зелен пакт в опит, който е видим, положителен и приобщаващ за всички, и му придава творческо и културно измерение и по този начин дава начало но новата вълна от иновации; подчертава, че НЕБ трябва също така да защитава гражданите от природни и свързани с климата бедствия, като включи предпазен елемент в своите цели; отбелязва, че това ще стимулира нови начин на строене и използването на иновативни, висококачествени, устойчиви строителни материали, включително възстановяване след бедствия;
4. отново потвърждава, че НЕБ има потенциала да промени начина, по който са замислени политиките, включително чрез ангажиране с общностите, да насърчава политики и законодателни промени, които оказват въздействие върху застроената среда и благосъстоянието на работната сила, и да определя средата на бъдещето, като задоволява необходимостта от пространства, които са достъпни и адаптирани към нови и променящи се начини на живот, като например пространства за нетрадиционни конфигурации на домакинствата, жилища за няколко поколения, гъвкави съвместни работни пространства, подходяща за децата градска среда и по-безопасни пространства за жените и уязвимите хора; настоява, че НЕБ трябва да демонстрира равнище на амбиция в съответствие с ангажиментите на Съюза в областта на климата и да създаде насоки за държавите членки, включително местните и регионалните органи, за неговото изпълнение;
5. подчертава, че за да бъде успешна, инициативата НЕБ трябва да бъде достъпна, прозрачна, ценово достъпна, социално и географски справедлива и приобщаваща и трябва активно да ангажира гражданите на ЕС, организациите на базата на общности и местните жители, като гарантира социално и териториално разнообразие и подкрепя проекти от всички мащаби, в посока „отдолу-нагоре“ — от разработването на проекти до разгръщането и оценката — като се предприемат активни мерки за предотвратяване на елитарни подходи или неблагоприятните последици на гентрификация и като се засилят консултациите с гражданите и тяхното участие; подчертава необходимостта от ангажиране на младите хора в инициативата, особено на млади архитекти, хора на изкуството и работници в КТСИ;
6. подчертава, че е важно да се гарантира достъпност за хората с увреждания или с намалена подвижност, специалните потребности и групите в неравностойно положение, като обществените услуги, културният, социалният и икономическият живот станат достъпни за всички; в тази връзка подчертава значението на доброто проектиране; настоява, че ресурсите трябва също така да бъдат насочени към изключените, маргинализираните и необлагодетелстваните общности;
7. счита, че това новаторско културно движение има потенциала да позиционира Европа като глобален водач в областта на устойчивата архитектура, териториалното и пространственото планиране, дизайна, културата, устойчивата мобилност и логистиката, технологията, кръговата икономика, енергийната ефективност и енергията от възобновяеми източници, като насърчава начини да живеем, работим и участваме в развлекателни дейности по-добре заедно, които могат да се приложат и извън ЕС; счита, че социалните и технологичните иновации трябва да бъдат адекватно подкрепяни, включително чрез публични и частни инвестиции в научноизследователска и развойна дейност;
8. призовава Комисията да разшири допълнително обхвата на НЕБ, като включи асоциирани и партньорски държави извън ЕС за участие в инициативата, включително чрез постоянен диалог относно НЕБ; признава, че НЕБ има потенциала да допринесе за следвоенното възстановяване на градовете, обществата и икономиката, по-специално в контекста на продължаващата война в Украйна и с участието на украинските КТСИ и специалистите от тях;